

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ຄະນະບໍລິຫານງານພັກ ອອປສ

ເລກທີ ....../ໜພ.ຫກ

ນະຄອນຫຼວງວຽງຈັນ, ວັນທີ ......ມັງກອນ 2019

**ບົດບັນທຶກກອງປະຊຸມ**

**ໜ່ວຍພັກຫ້ອງການປະຈຳເດືອນ ທັນວາ 2018**

* ອິງຕາມ ກົດລະບຽບພັກປະຊາຊົນປະຕິວັດລາວ ສະໄໝທີ X
* ອິງຕາມ ທິດຊີ້ນຳ-ນຳພາຂອງຄະນະບໍລິຫານງານພັກ ອົງການໄອຍະການປະຊາຊົນສູງສຸດ

ໃນຕອນເຊົ້າຂອງວັນທີ 19 ທັນວາ 2018, ເວລາ 8 ໂມງ 30 ນາທີ, ທີ່ຫ້ອງປະຊຸມຊັ້ນ 3 ຂອງອົງການໄອຍະການປະຊາຊົນສູງສຸດ ໜ່ວຍພັກຫ້ອງການ ໄດ້ດຳເນີນກອງປະຊຸມປະຈຳເດືອນໜ່ວຍພັກປະຈຳເດືອນ ທັນວາ ປີ 2018, ພາຍໃຕ້ການເປັນປະທານຂອງ ສະຫາຍ ສີສຸນທອນ ສໍພາບມີໄຊ ກໍາມະການຄະນະພັກ ອົງການໄອຍະການປະຊາຊົນສູງສຸດ, ມີບັນດາສະຫາຍ ຮອງເລຂາ ແລະ ສະມາຊິກພັກໜ່ວຍພັກຫ້ອງການເຂົ້າຮວ່ມທັງໝົດ 10 ສະຫາຍ, ມີລາຍຊື່ດັ່ງນີ້:

1. ສະຫາຍ ສີສຸນທອນ ສໍພາບມີໄຊ
2. ສະຫາຍ ຈັນທະບູນ ເພັງຄຳໃສ
3. ສະຫາຍ ສົມພອນໄຊ ເມືອງປາກ
4. ສະຫາຍ ວົງເດືອນ ສຸພັນທອງ
5. ສະຫາຍ ຄຳປະເສີດ ວິຈິດຕະວົງ
6. ສະຫາຍ ສຸດແສນແພງ ສິງດາລາ
7. ສະຫາຍ ນາງ ສຸກພາວັນ ທຳມະວົງ
8. ສະຫາຍ ສົມຫວັງ ສາຍທອງຈັນ
9. ສະຫາຍ ນາງ ຄໍາຫຼ້າ ສິລິຜົນ
10. ສະຫາຍ ດີ

ກອງປະຊຸມໄດ້ດຳເນີນຕາມວາລະດັ່ງນີ້:

1. ກອງປະຊຸມໄດ້ຮັບຟັງການລາຍງານສະພາບການເຄື່ອນໄຫວວຽກງານພົ້ນເດັ່ນໃນເດືອນ ທັນວາ 2018 ທີ່ຜ່ານມາ ແລະ ວຽກງານຈຸດສຸມໃນເດືອນ ທັນວາ ປີ 2018 ຂອງບັນດາໜ່ວຍພັກ ເຊິ່ງມີລາຍລະອຽດດັ່ງລຸ່ມນີ້:
2. **ການຊີ້ນຳ-ນຳພາວຽກງານຫ້ອງການປະຈຳເດືອນ ທັນວາ 2018**

* **ວຽກງານການເມືອງ-ແນວຄິດ, ນຳພາພະນັກງານ ແລະ ມະຫາຊົນ**

ໃນ​ເດືອນໜຶ່ງຜ່ານ​ມາ ຄະນະພັກ ຫ້ອງການ ອອປສ ໄດ້ເອົາໃຈໃສ່ສຶກສາອົບຮົມດ້ານການເມືອງ - ແນວຄິດ ໃຫ້ແກ່ສະມາຊິກພັກ, ພະນັກງານ - ລັດຖະກອນ​ ພາຍໃນຫ້ອງການ ດ້ວຍຫຼາຍວິທີ ຢ່າງເປັນປົກກະຕິ, ຊຶ່ງໄດ້ຖືເອົາວຽກງານດັ່ງກ່າວເປັນວຽກງານຕົ້ນຕໍ ໃນການຄຸ້ມຄອງຊີ້ນຳ - ນໍາພາພະນັກງານໃຫ້ມີ​ທັດສະນະ​ຫຼັກໝັ້ນການ​ເມືອງໜັກ​ແໜ້ນ, ມີຄວາມຈົ່ງຮັກພັກດີ, ເຊື່ອໝັ້ນ ແລະ ເປັນເອກະພາບຕໍ່ການນຳພາຂອງພັກ, ມີຄວາມອຸ່ນອຽນທຸ່ນທ່ຽງ ​ເປັນ​ເຈົ້າ​ການ​ໃນ​ການຈັດ​ຕັ້ງ​ປະຕິບັດໜ້າທີ່​ຂອງ​ຕົນ​ດ້ວຍ​ຄວາມ​ຮັບຜິດຊອບສູງ, ມີຈັນຍາບັນ, ມີນໍ້າໃຈຮັບໃຊ້ປະຊາຊົນດ້ວຍຄວາມສັດຊື່ບໍລິສຸດ, ປະຕິບັດລັດຖະທໍາມະນູນ ແລະ ກົດໝາຍຢ່າງເຂັ້ມງວດ, ມີແບບແຜນວິທີເຮັດວຽກດີສົມຄວນ ແລະ ໄດ້ເຂົ້າຮ່ວມເຊື່ອມຊຶມແນວທາງການເມືອງຂອງພັກເປັນປົກກະຕິ.

ໄດ້ເອົາໃຈໃສ່ຊີ້ນຳ - ນໍາພາສ້າງ ແລະ ເຂົ້າຂະບວນອອກແຮງງານລວມ, ຂະບວນການແຂ່ງຂັນກິລາ, ໄປຢ້ຽມຢາມເບິ່ງແຍງຊ່ວຍເຫຼືອເຊິ່ງກັນ ແລະ ກັນໃນເວລາຫຍຸ້ງຍາກ ເຈັບເປັນ, ເກີດລູກ ແລະ ອື່ນໆໃຫ້ຄວາມອົບອຸ່ນກັນ ໃນຍາມຫຍຸ້ງຍາກ ແລະ ໄດ້ຈັດຕັ້ງການປ້ອງກັນເວນຍາມສໍານັກງານ ໃນວັນຊາດທີ 2 ທັນວາ ຕາມການມອບໝາຍຂອງຄະນະປ້ອງກັນພາຍໃນ.

ໄດ້ນຳພາພະນັກງານເຂົ້າຮ່ວມຟັງປະຖະກາຖາວັນສ້າງຕັ້ງເມືອງວຽງໄຊ ແຂວງຫົວພັນ ຖານທີ່ໝັ້ນຂອງການປະຕິວັດຄົບຮອບ 50 ປີ ໃຫ້ແກ່ພະນັກງານ-ລັດຖະກອນ ອົງການໄອຍະການປະຊາຊົນສູງສຸດ ແລະ ສະຖາບັນຄົ້ນຄ້ວາ ແລະ ຝຶກອົບຮົມວຽກງານໄອຍະການ.

* **ວຽກງານວິຊາສະເພາະ**
* ຊີ້ນຳວຽກງານກະກຽມເນື້ອໃນຕ່າງໆ ຂອງກອງປະຊຸມວຽກງານໄອຍະການທົ່ວປະເທດ ປະຈຳປີ2018 ໃຫ້ສຳເລັດຕາມກຳນົດ;
* ຊີ້ນຳວຽກງານສະຫຼຸບຜົນການຈັດຕັ້ງປະຕິບັດການບໍລິຫານຄະດີຄົບວົງຈອນ ຂອງອົງການໄອຍະການປະຊາຊົນ ປະຈຳປີ 2018;
* -ຊີ້ນຳ ວຽກງານສະຫຼຸບຕີລາຄາປະເມີນຜົນການຈັດຕັ້ງປະຕິບັດໜ້າທີ່ວຽກງານຫ້ອງການຕາມຄຳຂວັນ 3 ມີ 4 ຮັບປະກັນ ແລະ ວຽກງານປະເມີນລັດຖະກອນ ປະຈຳປີ 2018;
* ສຸມໃສ່ຊີ້ນຳວຽກງານຈັດຕັ້ງປະຕິບັດແຜນງົບປະມານໃນຮ່່ວງທີຍັງບໍ່ສຳເລັດ;
* ສຸມໃສຊີ້ນຳການສະຫຼຸບການຈັດຕັ້ງປະຕິບັດແຜນງົບປະມານ ປະຈຳປີ 2018 ໃນສ່ວນຄວາມຮັບຜິດຊອບຂອງຫ້ອງການເພື່ອລາຍງານຕໍ່ຄະນະກວດກາ 0 ໂມງ;
* ຊີ້ນຳວຽກງານຄຸ້ມຄອງປົກປັກຮັກສາສຳນັກງານ ເປັນຕົ້ນ ແມ່ນການຕິດຕາມ, ກວດກາລະບົບໄຟຟ້າ, ນໍ້າປະປາ, ເອເຢັນຢ່າງເປັນປົກກະຕິ;
* ຊີ້ນຳວຽກງານຄຸ້ມຄອງ ປົກປັກຮັກສາອຸປະກອນໄອທີ, ພັດທະນາເວບໄຊ້ຂອງອົງການໄອຍະການປະຊາ ຊົນ, ຮັບປະກັນໃຫ້ການນຳໃຊ້ລະບົບເຕັກນິກຂໍ້ມູນຂ່າວສານໃຫ້ມີຄຸນນະພາບທີ່ດີ.

1. **ທິດທາງ ວຽກງານຈຸດສຸມປະຈຳເດືອນ ມັງກອນ 2019**

* ສືບຕໍ່ຊີ້ນຳວຽກງານກະກຽມເນື້ອໃນຕ່າງໆ ຂອງກອງປະຊຸມວຽກງານໄອຍະການທົ່ວປະເທດ ປະຈຳປີ2018 ໃຫ້ສຳເລັດຕາມກຳນົດ;
* ສືບຕໍ່ຊີ້ນຳວຽກງານສະຫຼຸບຜົນການຈັດຕັ້ງປະຕິບັດການບໍລິຫານຄະດີຄົບວົງຈອນ ຂອງອົງການໄອຍະການປະຊາຊົນ ປະຈຳປີ 2018;
* ຊີ້ນຳການສະຫຼຸບການຈັດຕັ້ງປະຕິບັດແຜນງົບປະມານ ປະຈຳປີ 2018 ໃນສ່ວນຄວາມຮັບຜິດຊອບຂອງຫ້ອງການເພື່ອລາຍງານຕໍ່ຄະນະກວດກາ 0 ໂມງ;
* **ຊີ້**ນຳວຽກງານຄຸ້ມຄອງປົກປັກຮັກສາສຳນັກງານ ເປັນຕົ້ນ ແມ່ນການຕິດຕາມ, ກວດກາລະບົບໄຟຟ້າ, ນໍ້າປະປາ, ເອເຢັນຢ່າງເປັນປົກກະຕິ;
* ຊີ້ນຳວຽກງານຄຸ້ມຄອງ ປົກປັກຮັກສາອຸປະກອນໄອທີ, ພັດທະນາເວບໄຊ້ຂອງອົງການໄອຍະການປະຊາຊົນ, ຮັບປະກັນໃຫ້ການນຳໃຊ້ລະບົບເຕັກນິກຂໍ້ມູນຂ່າວສານໃຫ້ມີຄຸນນະພາບທີ່ດີ.

1. **ວຽກງານກໍ່ສ້າງພັກ**

ໄດ້ຊີ້ນຳ-ນຳພາ ສະມາຊິກພັກ ປະຕິບັດກົດລະບຽບພັກຢ່າງເຂັ້ມງວດ, ຈັດຕັ້ງປະຕິບັດແຜນການກໍສ້າງໜ່ວຍພັກໃຫ້ປອດໃສ, ເຂັ້ມແຂງ ແລະ ໜັກແໜັ້ນ, ປັບປຸງແບບແຜນວິທີເຮັດວຽກໃຫ້ດີຂື້ນ, ເຮັດໃຫ້ສະມາຊິກພັກຍາມໄດກໍມີສະຕິຕໍ່ພັກ, ຕໍ່ການຈັດຕັ້ງ, ເປັນແບບຢ່າງນຳໜ້າໃຫ້ແກ່ມະຫາຊົນ.

ໄດ້ຈັດພິທີເລື່ນສະມາຊິກພັກສຳຮອງຂື້ນເປັນສະມາຊິກພັກສົມບູນ 1 ສະຫາຍ. ຕິດຕາກໍ່ສ້າງ ມະຫາຊົນທີ່ໄດ້ຮຽນກົດລະບຽບພັກແລ້ວ 2 ສະຫາຍ, ແລະ ມະຫາຊົນ ອີກ 1 ສະຫາຍ ທີ່ໄດ້ສ້າງເປັນເປົ້າໝາຍເຂົ້າພັກ.

1. **ກອງປະຊຸມລົງປະຊາມະຕິຮັບຮອງມະຫຊົນກ້າວໜ້າ**

ຜ່ານການຕິດຕາມ ແລະ ສຶກສາອົບຮົມ 2 ສະຫາຍ ທີ່ໄດ້ຮຽນກົດລະບຽບພັກແລ້ວ, ສະຫາຍສະມາຊິກພັກ ສົມບູນ ທີ່ຖືກມອບໝາຍ ກໍໄດ້ລາຍງານ ປະຫວັດ ແລະ ການເຄື່ອນໄຫວຂອງ 2 ສະຫາຍດັ່ງກ່າວ ຕໍ່ກອງປະຊຸມ.

ກອງປະຊຸມໄດ້ພ້ອມກັນສັງເກດຕີລາຄາຄົ້ນຄ້ວາປະຫວັດ ແລະ ຜົນງານການເຄື່ອນໄຫວວຽກງານຂອງ ມະຫາ ຊົນ ດີເດັ່ນ 2 ສະຫາຍ ເພື່ອກໍ່ສ້າຂະຫາຍເຂົ້າພັກຂອງໜ່ວຍພັກຫ້ອງການ ເຊຶ່ງມີລາຍຊື່ດັ່ງນີ້:

1. ສະຫາຍ ສົມສະຫວັນ ສິງກາວົງໄຊ
2. ສະຫາຍ ນາງ ກຸ້ງແກ້ວ ມະນີວົງ

* ດ້ານດີ
* ປະຫວັດຂອງແຕ່ລະສະຫາຍແຈ້ງຂາວດີ, ຄົບຖ້ວນ ແລະ ບໍ່ມີແນວເຊື່ອງອຳ;
* ແຕ່ລະສະຫາຍ ມີທັດສະນະຫຼັກໝັ້ນສູງ, ຕັ້ງໜ້າຝຶກຝົນຕົນເອງຢ່າງລຽນຕິດ ແລະ ຕໍ່ເນື່ອງ;
* ແຕ່ລະສະຫາຍ ເປັນແບບຢ່າງທີ່ດີໃນການປະຕິບັດກົດລະບຽບລັດຖະກອນ ແລະ ປະຕິບັດໜ້າທີ່ວິຊາສະເພາະຂອງຕົນເອງໄດ້ດີ;
* ແຕ່ລະສະຫາຍຄວາມສາມັກຄີດີ, ແລະໄດ້ຕັ້ງໜ້າສຶກສາຮຳຮຽນຄວາມຮູ້ທາງວິຊາການ ແລະ ເປັນເຈົ້າການໃນການເຂົ້າຮ່ວມຂະບວນການຕ່າງໆທີ່ການຈັດຕັ້ງຈັດຂື້ນ.
* ດ້ານອ່ອນ: ແຕ່ລະສະຫານຍັງມີແນວຄິດຈົ່ງຈຽມ, ຍັງບໍ່ກ້າປະກອບຄວາມຄິດຄວາມເຫັນ ໃນກອງປະຊຸມ.
* **ກອງປະຊຸມໄດ້ເຫັນດີເປັນເອກະພາບ: ສະເໜີໃຫ້ສາມອົງການຈັັດຕັ້ງມະຫາຊົນ ແລະ ຄະນະພັກຂັ້ນເທິງພິຈາລະນາອະນຸມັດ ຮັບເອົາ 2 ສະຫາຍດັ່ງກ່າວ, ຄື: ສະຫາຍ ສົມສະຫວັນ ສິງກາວົງໄຊ ແລະ ສະຫາຍ ນາງ ກຸ້ງແກ້ວ ມະນີວົງ ເຂົ້າເປັນສະມາຊິກພັກສຳຮອງ.**

ກອງປະຊຸມໄດ້ສຳເລັດລົງໃນເລລາ 11:30 ຂອງວັນດຽວກັນ.

ສະນັ້ນ, ຈິ່ງເຮັດບົດບັນທຶກສະບັບນີ້ໄວ້ ເພື່ອເປັນບ່ອນອິງໃນການຈັດຕັ້ງປະຕິບັດ

ນະຄອນຫຼວງວຽງຈັນ, ວັນທີ 19 ທັນວາ 2018

**ປະທານກອງປະຊຸມ ຜູ້ບັນທຶກ**